Frie grundskoler, eller private grundskoler, er skoler, der er oprettet under friskoleloven. Begrebet omfatter traditionelle grundtvig-koldske friskoler, de større privatskoler i byerne (typisk opstået som realskoler), lilleskoler, kristne friskoler, katolske skoler, muslimske skoler, tyske mindretalsskoler, steinerskoler, freinetskoler m.fl. Frie grundskoler underviser elever på samme alderstrin som folkeskolen, men er selvstændige institutioner med egen bestyrelse. Pengene til at drive skolerne for kommer både fra et statstilskud som udregnes pr. elev på baggrund af koblingsprocenten samt forældrebetaling til dækning af det resterende, da statstilskuddet typisk ikke dækker de faktiske udgifter. I skoleåret 2015/16 var der ca. 116.000 elever på friskoler og private grundskoler. Forældrekredsen vælger selv en tilsynsførende, som skal tilse, at undervisningen står mål med undervisningen i folkeskolen. Frie grundskoler behøver ikke tilbyde alle klassetrin, men normalt er der fra 0. til 9. klasse.